“पिछले कुछ साल में बेहतर काम हुआ है।”
ज्य में चाक्षुष कला के क्षेत्र में पिछले कुछ वर्षों में काफी काम हुआ है। राजधानी में आए दिन अब पेंटिंग और विभिन्न कलाओं की प्रदर्शनियां लगती रहती है। पहले जहां हमारे पास आर्ट एंड क्राफ्ट कॉलेज की गैलरी को छोड़ कोई आर्ट गैलरी नहीं थी, जहां चित्रकार अपनी कला का प्रदर्शन कर सकते थे। वहीं आज बिहार ललित कला अकादमी की सुसज्जित और अत्याधुनिक गैलरी हमारे पास है।
बिहार में कला और संस्कृति के क्षेत्र में पिछले सात- आठ वर्षों में मुख्यमंत्री नीतीश कुमार की सरकार में काफी काम हुआ। पूर्व मंत्री सुखदा पांडेय का अकादमी की इस आर्ट गैलरी को खुलवाने में बहुत बड़ा योगदान है। उनके प्रयासों से ही भारतीय नृत्य कला मंदिर के बहुउद्देशीय सांस्कृतिक परिसर में इस गैलरी की स्थापना हो सकी। प्रेमचंद रंगशाला में दो छोटे कमरों में चल रही बिहार ललित कला अकादमी को इसी दौरान बहुउद्देशीय सांस्कृतिक परिसर में जगह मिली। पटना के प्राइम लोकेशन में अकादमी कार्यालय खोलना बड़ी बात थी। इन सब के बाद चाक्षुष कला के क्षेत्र में तेजी से प्रगति होने लगी। कुछ वर्ष पूर्व तक चाक्षुष कलाकारों के लिए कार्यक्रमों का आयोजन नहीं के बराबर होता था तब हम कलाकारों ने सरकार से कला मंगल का प्रस्ताव दिया। हमारे प्रस्ताव पर कला संस्कृति विभाग ने तत्परता दिखाई और इसका आयोजन अकादमी गैलरी में होने लगा। इसके तहत अकादमी के द्वारा अब तक अनेकों कलाकारों की पेंटिग और कलाकृतियों की प्रदर्शनी लगाई जा चुकी है। वरिष्ठ कलाकारों की कलाओं पर सिंहावलोकन प्रदर्शनियां भी हुई। पटना में पिछले कुछ वर्षों में कई चर्चित पेंटिंग और कला प्रदर्शनियों का आयोजन हो चुका है। अब पटना में भी चाक्षुष कला के ऊपर अक्सर ही व्याख्यानों का आयोजन होने लगा है। बिहार ललित कला अकादमी की ओर से बच्चों और गृहणियों को विभिन्न चाक्षुष कला का प्रशिक्षण देने के लिए कैंप का आयोजन भी पिछले वर्ष किया गया। 2013 में बिहार ललित कला अकादमी का पुनर्गठन किया गया जो कि करीब दशक भर से नहीं हुआ था।
2015 में पटना हाईकोर्ट के सौ साल पूरे होने पर बिहार ललित कला अकादमी के सहयोग से राष्ट्रीय कला कार्यशाला का आयोजन हुआ, जिसमें देश भर के चर्चित कलाकार शामिल हुए। वहीं 2015 दिसंबर में पहली बार अकादमी की ओर से प्रथम राज्य स्तरीय कला प्रदर्शनी का आयोजन किया गया। इसमें बिहार के 92 कलाकारों की 102 कलाकृतियां की प्रदर्शनी लगाई गई।
इन सबके बावजूद दुख की बात है कि आज भी राज्य की अपनी सांस्कृतिक नीति नहीं बन सकी है। बिहार में कला संस्कृति का तेजी विकास करना है तो तुरंत सरकार को सांस्कृतिक नीति बनानी चाहिए। आज विजुअल्स आर्ट या चाक्षुष की ज्यादातर गतिविधियां पटना तक सिमट कर रह गई है। जरूरत है इसे राज्य के दूसरे जिलों और गांवों तक ले जाने की, ऐसा तभी हो सकेगा जब हर जिले में कला भवन बने और कला संस्कृति पदाधिकारी नियुक्त हो। बिहार के कलाकारों की अक्सर शिकायत रहती है कि उन्हें सम्मानजनक मानदेय नहीं दिया जाता, उनके स्तर के ही दूसरे राज्य के कलाकारों को सरकार उनकी तुलना में ज्यादा मानदेय देती है। राज्य में कलाकारों के मानदेय में काफी असमानता है और इसका कोई पैमाना नहीं है। इस कमी को दूर किए बिना कलाकारों के मनोबल को नहीं बढ़ाया जा सकता है। बिहार के कलाकार आर्थिक संकटों से भी जूझ रहे हैं इसे दूर करने के लिए सरकार कम से कम 65 साल पूरे कर चुके वरिष्ठ कलाकारों को पेंशन दे। कलाकारों की समस्याएं दूर करने के लिए हाल में राज्य के नए कला संस्कृति मंत्री शिव चंद्र राम और प्रधान सचिव विवेक कुमार सिंह सेे मुलाकात की गई है। उन्होंने हमें सकारात्मक आश्वासन भी दिए हैं। हम उम्मीद करते हैं कि सरकार आने वाले वर्ष में कला संस्कृति के क्षेत्र में विभिन्न कमियों को दूर कर राज्य में कला संस्कृति का बेहतर माहौल बनाएगी।
(बातचीत:डीबी स्टार)
sunday talk
देशभरमें बिहार की कला की अपनी एक अलग पहचान है। पिछले कुछ साल में इसमें काफी काम हुआ है। इसके बावजूद कई कमियां भी हैं। इन्हीं प्रयासों और कमियों पर बिहार ललित कला अकादमी के सदस्य और वरिष्ठ चित्रकार वीरेंद्र कुमार सिंह ने अपनी बात रखी...
hin_Deva hin_Deva hin_Deva hin_Deva hin_Deva hne_Deva eng_Latn hin_Deva